|  |
| --- |
| įsakymas |
| **DĖL PRIEMONIŲ TAIKYMO COVID-19 LIGOS (KORONAVIRUSO INFEKCIJOS) PLITIMUI PASVALIO RAJONO SAVIVALDYBĖS TERITORIJOJE  SUVALDYTI / SUMAŽINTI** |
| 2020 m. spalio 16 d. Nr. DV-661  Pasvalys |

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos civilinės saugos įstatymo 14 straipsnio 16 punktu, 15 straipsnio 2 dalies 4 punktu, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremalios situacijos paskelbimo“ (Lietuvos Respublikos Vyriausybės 2020 m. birželio 10 d. nutarimo Nr. 588 redakcija) (su visais aktualiais pakeitimais), atsižvelgdamas į Pasvalio rajono savivaldybės ekstremaliųjų situacijų komisijos 2020 m. spalio 16 d. protokolą Nr. ESK-7, bei siekdamas suvaldyti / sumažinti COVID-19 ligos (koronaviruso infekcijos) plitimą Pasvalio rajono savivaldybės teritorijoje (toliau – Savivaldybė):

1. Nurodau nuo 2020 m. spalio 19 d. Savivaldybėje:

1.1. Atšaukti suplanuotus ir neorganizuoti naujų komercinių ir nekomercinių kultūros, pramogų, sporto renginių, švenčių (išskyrus asmenines šventes), mugių, festivalių ar kitų tam tikrą laiką trunkančių organizuotų žmonių susibūrimų viešojoje vietoje iš anksto nustatytu laiku (toliau – renginiai) renginių (tiek lauke, tiek uždarose patalpose), išskyrus šalies sporto federacijų renginių sistemai priklausančius renginius;

1.2. Uždrausti stacionarių socialinės globos įstaigų gyventojų lankymą (gyventojų lankymas galimas tik esant būtinybei ir gavus socialinės globos įstaigos vadovo leidimą).

2. Rekomenduoju nuo 2020 m. spalio 19 d. Savivaldybėje veikiančioms įmonėms, įstaigoms, organizacijoms, gyventojams:

2.1. mokymus, konferencijas, seminarus, susirinkimus, posėdžius organizuoti nuotoliniu būdu, jei nėra tokios galimybės – griežtai laikytis Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. birželio 15 d. sprendimo Nr. V-1462 „Dėl kultūros, pramogų bei kitų renginių ir susibūrimų organizavimo būtinų sąlygų“ (Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. rugpjūčio 26 d. įsakymo Nr. V-1921 redakcija) (su visais aktualiais pakeitimais), Lietuvos Respublikos sveikatos apsaugos ministerijos, Nacionalinio visuomenės sveikatos centro skelbiamų nurodymų ir rekomendacijų dėl sanitarijos ir higienos;

2.2. šalies sporto federacijų renginių sistemai priklausančius renginius (sporto varžybas) organizuoti laikantis visų saugumo reikalavimų.

3. Įpareigoju Savivaldybėje veikiančias įmones, įstaigas, organizacijas, gyventojus laikytis Lietuvos Respublikos sveikatos apsaugos ministerijos, Nacionalinio visuomenės sveikatos centro skelbiamų nurodymų ir rekomendacijų.

4. Pavedu:

4.1. Pasvalio rajono savivaldybės administracijos Bendrojo skyriaus vyriausiajai specialistei Astai Pagojienei su įsakymu supažindinti Savivaldybėje veikiančias įmones, įstaigas, organizacijas;

4.2. Bendrojo skyriaus vedėjai Rasai Gedvilienei paskelbti informaciją Savivaldybės interneto svetainėje ir vietinėje spaudoje;

4.3. Bendrojo skyriaus vyriausiajam specialistui Linui Mainoniui šio įsakymo vykdymo kontrolę.

Įsakymas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Administracijos direktoriaus Povilas Balčiūnas